**Školovanje moje bake u Rogoznici**

Prije 80 godina, po priči moje bake u školu su svi morali ići. Ujutro se dizalo oko 6 sati jer bi se najprije trebali obaviti zadatci koje bi roditelji naredili, a tek nakon toga se išlo u školu do koje je trebalo oko 30 minuta jer se išlo pješice. Najčešće se išlo bosih nogu, jedino kada bi se zaklalo janje onda bi se osušena koža prišivala na čarape i to bi se nosilo umjesto cipela. U školi je bilo osam razreda, a u svakom razredu je bilo oko 25 učenika. Po zakonu bivše države svi učenici su morali nostiti plave košulje. Škola je trajala od ponedjeljka do petka te bi svaki dan trajala od 8 do 11 sati. Satovi su trajali onoliko koliko bi učiteljica naredila i raspored sati nije postojao. Učiteljica bi svaki dan odlučila što i koliko će se raditi. Znalo je biti dana kada bi učiteljica samo došla u školu kako bi zadala domaću zadaću te se onda ona vraćala kući da nastavi kuhati ručak. Kako je u obitelji bilo petero djece onda nije svatko mogao dobiti veliku olovku i bilježnicu. Olovke su se lomile i svatko je dobio dio dok su se listovi kidali i na kraju bi svatko imao list papira na kojem bi pisao. Školskih torba i oštrila za olovke nije bilo. Olovke su se oštrile pomoću noža.Malih odmora između satova nije bilo, ali su zato imali jedan veliki odmor čije je trajanje isto odlučivala učiteljica. Sve se u školi radilo onako kako bi učiteljica naredila. Na odmoru bi se djeca igrala ili bi jela marendu. Za marendu su najčešće imali sira i kruha te bi njihova učiteljica skuhala čaja. Nakon škole bi se išlo igrati na kućice ili bi se išle čuvati ovce na polje. Domaća zadaća se uvijek najzadnja radila. U ono vrijeme djeca nisu shvaćala školu kao danas. Prije se nije išlo u školu kako bi se nešto naučilo, već se samo išlo kako bi se izbjegli kućanski poslovi i radovi u polju.